Document ID: /roh_data/filtered/fineweb-2-filterrobots_roh.jsonl.gz/53517

Blers vesan Joseph Bonnemain sco in uvestg transitoric a Cuira. El duai esser quel che porta puspè ruaus ed unitad. Ma uss è er cler che la transiziun duai cuzzar almain 5 onns. Papa Francestg ha nominà el per 5 onns perquai che la situaziun en l'uvestgieu saja cumplexa.
Enfin che Bonnemain entra en uffizi, maina l’administratur apostolic Peter Bürcher vinavant la diocesa cun radund 700'000 commembras e commembers.
Ils blers uvestgs prolungheschan
La decisiun porta segirezza a l'uvestgieu da Cuira. Joseph Bonnemain na sto betg – sco uschiglio usità tar il dretg da la baselgia – inoltrar sia demissiun cun 75 onns. De facto èsi dentant en ils pli paucs cas a fin cun 75 onns. Per il solit lascha il papa prolungar ils uvestgs per dus onns. Er Vitus Huonder è stà dus onns pli ditg en uffizi. Ed er ses antecessur Amedée Grab, aveva manà l'uvestgieu anc 5 mais suenter ses 77avel anniversari, quai sco administratur apostolic.